हेरिटेज ट्रैक पर पहले दिन 22KM की रफ्तार से दौड़ी; हर रोज बढ़ेगी स्पीड
हिमाचल प्रदेश में कालका-शिमला हेरिटेज रेलवे ट्रैक पर मंगलवार को पैनोरमिक विस्ताडोम (ट्राय ट्रेन) का ट्रायल किया गया। दावा किया जा रहा है कि पहले दिन इसका ट्रायल सफल रहा है। कालका से शोघी तक ट्रॉय ट्रेन को 20 किलोमीटर की स्पीड में लाया गया।
हिमाचल प्रदेश में कालका-शिमला हेरिटेज रेलवे ट्रैक पर मंगलवार को पैनोरमिक विस्ताडोम (टॉय ट्रेन) का ट्रायल किया गया। दावा किया जा रहा है कि पहले दिन इसका ट्रायल सफल रहा है। कालका से शोघी तक टॉय ट्रेन को 20 किलोमीटर की स्पीड में लाया गया। मगर, इसका ट्रायल शोघी से शिमला के बीच किया गया।
ट्रायल के दौरान पहले दिन इसकी स्पीड 22 किलोमीटर प्रति घंटा रखी गई। 28 जून तक इस ट्रेन का ट्रायल होना है। हर रोज दो किलोमीटर की स्पीड बढ़ाई जाएगी। यानी कल 24 किलोमीटर की रफ्तार से इस ट्रैक पर ट्रेन दौडेगी। टॉय ट्रेन में ट्रायल के लिए कुल 4 कोच लगाए गए हैं।
यह ट्रायल RDSO (अनुसंधान अभिकल्प एवं मानक संगठन) लखनऊ की टीम द्वारा किया जा रहा है। 28 जून को ट्रायल पूरा होने के बाद टेक्निकल टीम रेलवे प्रबंधन को ट्रायल के रिजल्ट से जुड़ी रिपोर्ट देगी। उसके आधार पर टॉय ट्रेन को चलाने का निर्णय लिया जाएगा। सूचना के अनुसार, ट्रेन में 30 कोच (डिब्बे) लगने हैं। अभी ट्रायल चार कोच के साथ किया गया।
टॉय ट्रेन के चार डिब्बों की ये क्षमता
टॉय ट्रेन के चार डिब्बों में एक AC कोच है। इसकी 12 यात्रियों की क्षमता है। AC चेयर कार कोच में 22 यात्री, तीसरे जनरल कोच की क्षमता 30 यात्री तथा चौथे पावर कोच में गार्ड के अलावा एक टन लगेज की क्षमता है।
बुकिंग करवाकर सफर का आनंद ले सकेंगे लोग
ट्रायल सफल रहा तो टॉय ट्रेन को कालका-शिमला के बीच लोग बुक करके भी इसमें सफर का लुत्फ उठा सकेंगे। पैनोरमिक विस्ताडोम को पहाड़ों की खूबसूरती निहारने के लिए इस तरह तैयार किया गया है, जिससे ट्रेन में सफर के दौरान यात्री कालका से शिमला तक की खूबसूरती को निहार सकेंगे।
टॉय ट्रेन में ये सुविधाएं
ट्रेन के प्रत्येक कोच में CCTV कैमरा, कोच एयर ब्रेक, LED लाइट, बड़े आकार की खिड़कियां, फायर अलार्म और छत में भी खिड़की हैं, जिससे यात्री पहाड़ों और घाटियों की सुंदरता का आनंद ले सकेंगे। कोच एयर ब्रेक, LED लाइट, 360 डिग्री पर घूमने वाली चेयर, सीसीटीवी और फायर अलार्म से लैस हैं।
RCF कपूरथला ने बनाए आधुनिक कोच
पैनोरमिक विस्ताडोम ट्रेन के अत्याधुनिक कोचों का निर्माण RCF (रेल कोच फैक्ट्री) कपूरथला में किया गया है। बीते साल दिसंबर में दो पैनोरमिक शेल कोचों का ट्रायल किया गया था। इसमें सीटें नहीं थीं। तब कोच का ढांचा ही कालका-शिमला सेक्शन पर दौड़ाया था।
एक करोड़ में तैयार किया एक पैनोरमिक कोच
एक पैनोरमिक कोच की अनुमानित लागत लगभग एक करोड़ रुपए बताई जा रही है। यानी चार कोच तैयार करने में लगभग 4 करोड़ की लागत आई है।